32005D0760
L 285/60
JURNALUL OFÍCIAL AL UNIUNII EUROPENE
DECIZIA COMISIEI
din 27 octombrie 2005
privind unele măsuri de protecție referitoare la prezența gripei aviare puternic patogene în anumite țări terțe, aplicabile importului de păsări ținute în captivitate
[notificată cu numărul C(2005) 4288]
(Text cu relevanță pentru SEE)
(2005/760/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor sanitar-veterinare ale animalelor provenite din țări terțe introduse în Comunitate, și de modificare a Directivelor 89/662/CEE, 90/425/CEE și 90/675/CEE (1), în special articolul 18 alineatul (1),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate (2), în special articolul 22 alineatul (1),
întrucât:
(1)
Gripa aviară este o boală virală infecțioasă a păsărilor de curte și a altor păsări, care provoacă mortalitate și perturbări susceptibile a atinge rapid proporțiile unei epizootii care poate să compromită grav sănătatea animală și publică și poate să reducă semnificativ rentabilitatea aviculturii. Există riscul de introducere a agentului patogen în urma comerțului internațional cu păsări vii, altele decât păsările de curte, inclusiv păsările care își însoțesc proprietarul (păsările de companie).
(2)
Prezența gripei aviare a fost detectată la păsări importate aflate în carantină într-un stat membru; prin urmare, este oportun să se suspende importurile de păsări provenind din anumite zone de risc și să se apeleze, pentru delimitarea acestor zone, la comisiile regionale de specialitate ale OIE.
(3)
Directiva 92/65/CEE a Consiliului din 13 iulie 1992 de definire a condițiilor de sănătate animală care reglementează comerțul și importurile în Comunitate de animale, material seminal, ovule și embrioni care nu se supun, în ceea ce privește condițiile de sănătate animală, reglementărilor comunitare specifice prevăzute în anexa A I la Directiva 90/425/CEE (3) prevede desemnarea organismelor, institutelor și centrelor autorizate și stabilește un model de certificat care trebuie să însoțească animalele sau gameții acestora cu ocazia transferului între instituții autorizate situate în state membre diferite. Informațiile solicitate în vederea schimburilor comerciale ar putea fi utilizate pentru importuri.
(4)
Decizia 2000/666/CE a Comisiei din 16 octombrie 2000 de stabilire a cerințelor de sănătate animală și certificare sanitar-veterinară pentru importul de păsări, altele decât păsările de curte, și a condițiilor de carantină (4) prevede că statele membre au obligația să autorizeze importul de păsări provenind din țările terțe înregistrate ca membre ale Organizației Mondiale pentru Sănătatea Animalelor (OIE). Țările care aparțin comisiilor regionale ale OIE a căror listă este prevăzută în anexa la prezenta decizie sunt membre ale OIE. Prin urmare, prin Decizia 2000/666/CE, statele membre au obligația de a accepta importurile de păsări, altele decât păsările de curte, provenind din aceste țări.
(5)
O dată cu punerea în carantină, statele membre au sarcina de a stabili, pe baza certificării, dacă păsările în cauză sunt indigene sau dacă s-au născut, au fost crescute sau capturate în țara exportatoare.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Statele membre suspendă importul din țări terțe sau din anumite zone ale țărilor terțe aparținând comisiilor regionale ale OIE enumerate în anexă:
(a)
de „păsări vii, cu excepția păsărilor de curte”, astfel cum sunt definite la articolul 1 a treia liniuță din Decizia 2000/666/CE,
(b)
de produse din speciile prevăzute la litera (a).
(2) Măsura de suspendare prevăzută la alineatul (1) nu se aplică păsărilor care beneficiază de o certificare eliberată de o țară terță în conformitate cu Decizia 2000/666/CE înainte de data publicării prezentei decizii.
Articolul 2
(1) Prin derogare de la articolul 1 alineatul (1) litera (a), statele membre autorizează importul de păsări provenind de la organisme, institute sau centre și destinate unor organisme, institute sau centre autorizate de autoritatea competentă din statul membru de destinație în conformitate cu Directiva 92/65/CEE.
(2) Prin derogare de la articolul 1 alineatul (1) litera (b), statele membre autorizează importul:
(a)
de ouă pentru incubație, provenind de la păsările prevăzute la articolul 1 alineatul (1) litera (a), cu condiția ca ouăle menționate anterior să aibă drept destinație:
(i)
organismele, institutele sau centrele autorizate prevăzute la alineatul (1);
(ii)
fermele special desemnate în acest scop de autoritatea competentă, înțelegându-se că acestea nu adăpostesc simultan nici un ou destinat incubației, provenind de la păsări de curte, și că ouăle pe care le primesc sunt tratate în prealabil prin fumigație, astfel încât coaja să fie decontaminată în mod eficient;
(b)
de probe prelevate de la păsări, indiferent de specie, ambalate în condiții de securitate maximă și trimise direct, în responsabilitatea autorităților competente din țara expeditoare, la un laborator autorizat dintr-un stat membru în scopul stabilirii diagnosticului de laborator.
Articolul 3
(1) Statele membre se asigură că:
(a)
păsările prevăzute la articolul 2 alineatul (1) sunt însoțite de un certificat sanitar-veterinar redactat în conformitate cu modelul prevăzut la anexa A la Decizia 2000/666/CE;
(b)
ouăle pentru incubație, prevăzute la articolul 2 alineatul (2) litera (a), sunt însoțite de un certificat sanitar-veterinar care conține cel puțin informațiile cerute în certificatul prevăzut la anexa E partea 3 la Directiva 92/65/CEE.
(2) Statele membre se asigură că aceste certificate sanitar-veterinare care însoțesc loturile de animale sau de produse prevăzute la alineatul (1) poartă următoarea mențiune:
„Păsări vii sau ouă pentru incubație, în conformitate cu cerințele de la articolul 2 din Decizia 2005/760/CE”.
Articolul 4
Statele membre se asigură că fiecare lot de păsări prevăzut la articolul 1 alineatul (1) litera (a), importat în temeiul prezentei decizii, este însoțit de un certificat care stabilește fie că păsările respective sunt indigene, fie că au fost incubate și apoi crescute în țara terță exportatoare sau capturate în țara terță exportatoare.
Articolul 5
Statele membre iau fără întârziere măsurile necesare pentru a se conforma prezentei decizii și le fac publice. Statele membre informează de îndată Comisia cu privire la aceasta.
Articolul 6
Prezenta decizie se aplică până la 30 noiembrie 2005.
Articolul 7
Prezenta decizie se adresează statelor membre.
Adoptată la Bruxelles, 27 octombrie 2005.